Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 206/04)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: 9/2001

1. Jäsenvaltion toimivaltainen viranomainen Nimi: Ministero delle Politiche agricole e forestali

Osoite: Via XX Settembre, 20 - I-00187 Roma

Puhelin: (39-06) 481 99 68

Faksi (39-06) 42 01 31 26

Sähköposti: qualita@politicheagricole.it

2. Hakijaryhmittymä 2.1 Nimi: Consorzio Tutela Salame d'oca di Mortara

2.2 Osoite: Corso Cavour, 73 - I-27036 Mortara (PV)

2.3 Kokoonpano: tuottaja/jalostaja

3. Tuotelaji: Luokka 1.2 - Lihajalosteet

4. Eritelmä (yhteenveto 4 artiklan 2 kohdan mukaisista vaatimuksista)

4.1 Nimi: Salame d'oca di Mortara

4.2 Kuvaus: "Salame d'oca di Mortara" painaa vähintään 0,3 kg ja enintään 4 kg ja on rakenteeltaan kiinteä ja tasainen, murentumaton, ja kuoren, joka on tehty hanhennahasta, on oltava tiukasti kiinni lihamassassa. Maku on pehmeä ja hienostunut, hanhenlihalle tyypillinen, ja tuoksu mausteinen.

4.3 Maantieteellinen alue: "Salame d'oca di Mortara" valmistus ja jalostus tapahtuu maantieteellisellä alueella kunnissa, jotka kuuluvat Lomellinaan, joka on Lombardian alueella Pavian provinssissa sijaitseva maantieteellinen alue.

4.4 Alkuperätodisteet: "Salami" ja "hanhi" ovat sanoja, jotka yleensä tuovat mieleen mielikuvia ja muistoja keskenään hyvin erilaisista mauista ja aistimuksista. Mutta ei kaikkialla: Lomellinassa, Pavian provinssin alueella, jota ympäröivät joet - etelässä Po, idässä Ticino ja lännessä Sesia - ja jonka historiallinen ja maantieteellinen keskus on Mortaran kaupunki, nämä kaksi ruokakulttuurin tärkeää, keskenään niin erilaista elementtiä yhdistyvät "Salame d'oca di Mortarassa" (Mortaran hanhenlihasalamissa). Tällä tuotteella on pitkät perinteet: se on kuulunut jo 1400-luvulta lähtien alueen juutalaisyhteisöjen elämään. 1900-luvun alusta lähtien tämä paikallinen salamierikoisuus tuli laajemmin tunnetuksi, ja sittemmin sen maine on kasvanut entisestään.

Hanhia on kasvatettu tällä alueella antiikin roomalaisten ajoista, ja alue onkin lukuisten raikasta vettä sisältävien lähteiden ja runsaan pehmeän ruohon ansiosta hanhille ihanteellinen elinympäristö. Hanhien kasvatuksella on siis erittäin pitkät perinteet. Historialliset asiakirjat osoittavat, että jo 1200-luvulla Mortara oli tunnettu hanhista ja alueella tuotetusta salamista. Merkittävän sysäyksen hanhien kasvatukselle Lomellinan alueella antoi Ludovico Sforzan määräys, jolla myönnettiin lupa juutalaisyhdyskuntien asettumiselle alueelle. Hanhenlihasta valmistettu salami kuuluu juutalaisten ruokaperinteeseen, koska juutalaisen uskonnon määräykset eivät salli sianlihan käyttöä ravinnoksi.

"Salame d'oca di Mortara" alkuperästä on erilaisia tulkintoja, joista yleisin perustuu käsitykseen, että pelkkä hanhenliha ei ollut alueen asukkaiden ei-juutalaisen enemmistön makuun, ja luultavasti jotkin Mortaran leikkelemestareista "keksivät" lisätä salamiin sianlihaa. Tämän hanhenlihasalamin alkuperää koskevan selityksen kannalla on myös niinkin tunnettu henkilö kuin Pellegrini Artusi, joka ruoanlaittotaitoa koskevassa, ensimmäisen kerran vuonna 1891 julkaistussa tutkielmassaan "La scienza in cucina e l'arte del mangiar bene" kertoo tällaisen hanhenlihasalamin valmistuksesta Lomellinassa.

Tuotteen jäljitettävyys taataan tuottajille asetettavilla vaatimuksilla, joihin kuuluvat muun muassa seuraavat: hanhenkasvattajien, raaka-aineen toimittajien, hanhien ja sikojen teurastajien, jalostajien ja pakkaajien rekisteröinti varta vasten perustettuihin luetteloihin, raaka-aineiden ilmoittaminen valmiissa pakatussa tuotteessa sekä asianmukaisten tuotanto- ja pakkausrekisterien ylläpitäminen. Näiden vaatimusten asettaminen, valvominen ja päivittäminen on valvontaelimen tehtävä.

4.5 Tuotantomenetelmä: "Salame d'oca di Mortara" valmistetaan sellaisten hanhien lihasta, jotka ovat syntyneet ja jotka on kasvatettu ja teurastettu Lombardian, Piemonten, Emilia-Romagnan, Veneton, Trentino-Alto Adigen ja Friuli-Venezia Giulian maakuntien alueella. Loppuvaiheessa (kolmen viimeisen kuukauden aikana) hanhille syötetään vain vihreää rehua ja jyviä. Teurastettavan eläimen keskipainon on oltava vähintään 4 kg. Sianlihan on oltava peräisin eläimistä, jotka ovat syntyneet ja jotka on kasvatettu ja teurastettu Abruzzon, Emilia-Romagnan, Friuli-Venezia Giulian, Lazion, Lombardian, Marchen, Molisen, Piemonten, Toskanan, Veneton ja Umbrian maakuntien alueella. Lihan käsittelyssä noudatetaan menetelmiä, jotka sisältyvät suojattujen alkuperänimitysten "Prosciutto di Parma" ja/tai "Prosciutto San Daniele" eritelmiin.

"Salame d'oca di Mortaran" valmistuksessa raaka-aineina käytetään hanhen vähärasvaisia osia (30-35 prosenttia), sian vähärasvaisia osia, kuten niskaa ja/tai lapaa ja/tai muita vähärasvaisia osia (30-35 prosenttia), ja sian rasvaisia osia, kuten silavaa ja/tai poskilihaa (loput 30-35 prosenttia). Asianmukaisesti suolatusta, suikaloidusta ja puuvillalangalla ommellusta hanhennahasta tehdään kuori, joka pitää lihamassan koossa. Salami saa hanhen kaulan ja/tai putkimaisen muodon, jos kuoren nahka on peräisin selästä tai mahasta. Liha ja ihra, joista salamimassa koostuu, jauhetaan asianmukaisesti lihamyllyissä, joiden reikien koko on 8-10 mm, ja suolausseos koostuu ainoastaan merisuolasta, nitraateista ja/tai nitriiteistä, pippurista ja erilaisista luontaisista aromeista. Täyttämisen jälkeen salami rei'itetään ja varastoidaan asianmukaisesti ilmastoituihin tiloihin, joiden lämpötila on 14-18 astetta, vähintään 1-3 päiväksi koosta riippuen. Kuivauksen jälkeen salami keitetään asianmukaisessa kattilassa keskimäärin 80°C lämmössä, minkä jälkeen se jäähdytetään.

4.6 Yhteys maantieteelliseen alkuperään: Paikallisessa maalaisperinteessä hanhen katsottiin kuuluvan kanalaan, jonka hoito oli naisten vastuulla. Laitumelle ja juomaan vietävät hanhet, joita nuoret maalaisnaiset ohjasivat kepeillä, eivät olleet harvinainen näky. Kasvatuskausi kesti keväästä pitkälle syksyyn, jolloin etupäässä maissilla tapahtuvan lihotuksen jälkeen eläimet teurastettiin. Osa hanhista vietiin leikkelekauppiaille salamin valmistusta varten, osan perheet säästivät itselleen ravinnoksi talvea varten. Lukuisissa historiallisissa asiakirjoissa kuvataan hanhenkasvatuksen perinnettä ja välttämättömyyttä kyseisellä alueella, ja myös niiden laitumelle aiheuttamia vakavia vahinkoja. Tältä osin on kiinnostavaa huomauttaa, että vuoden 1800 aikoihin oli erityisiä hanhia koskevia määräyksiä, kuten niiden laitumelle viemistä koskeva kielto ja julkisen hanhipaimenen viran perustaminen. Hanhia siis kasvatettiin ja suojeltiin, kynittiin ja lihotettiin köyhän kansanosan ravinnoksi ja lämmikkeeksi, mutta ne sopivat myös peltojen kunnossapitoon, koska ne kasvissyöjinä söivät pelloilta rikkakasvit. Hanhien kasvatus väheni huomattavasti Italian voimakkaan talouskasvun vuosina, kunnes perinteinen kasvatus elpyi jälleen 1960-luvun lopussa Mortaran hanhenlihasalamimarkkinoiden syntymisen myötä. Vuonna 1967 jotkin Mortaran salaminvalmistajat saivat ajatuksen nimenomaan hanhenlihasalamille omistettujen gastronomisten markkinoiden perustamisesta tarkoituksenaan lisätä tämän perinteisen tuotteen arvostusta. Nämä markkinat, jotka Mortarassa järjestetään syyskuun viimeisenä lauantaina ja sunnuntaina, ovat nykyään kaupungin tärkein ja houkuttelevin tapahtuma, ja ne ovat edistäneet salamin aseman ja maineen vakiintumista. Tuotteen miellyttävien ja ainutlaatuisten ominaisuuksien ansiosta myös sen jäljittely on lisääntynyt, ja siksi tätä yhtä perinteikkäisimpiin makkaroihin kuuluvaa salamia on tarpeen suojella.

Salamia valmistetaan ainoastaan käsityönä, koska sen valmistus vaati erityistä huolellisuutta ja tarkkaavaisuutta. Vaikka tuottajien pieni koko asettaakin rajoituksia, se takaa kuitenkin "Salame d'oca di Mortaran" laadun.

4.7 Valvontaelin Nimi: Certiquality - Istituto di certificazione della qualità - Settore Certiagro

Osoite: Via G. Giardino, 4 - I-20123 Milano

4.8 Merkintä: Myyntipakkauksiin on merkittävä selkein, lähtemättömin ja etiketin kaikesta muusta tekstistä erottuvin kirjaimin teksti "Salame d'oca di Mortara" ja teksti "Indicazione Geografica Protetta".

Etiketissä on merkinnän "Indicazione Geografica Protetta" välittömässä yhteydessä oltava suojatun maantieteellisen merkinnän "Salame d'oca di Mortara" logo tai tunnus, jota koskeva kuvaus, piirros ja väritiedot esitetään graafisissa ohjeissa. Logossa on kirkkaansininen soikea leima, jonka sisällä on vihreä Lomellinaa esittävä piirros, jossa on valkoinen hanhi, Sant'Albinon luostari ja kaksi keltaista riisintähkää.

"Salame d'oca di Mortara" tarjotaan kuluttajille kokonaisena tai siivutettuna, pakattuna asianmukaisiin ilmatiiviisiin pakkauksiin tai tyhjiöpakkauksiin.

4.9 Kansalliset vaatimukset: -

EY-asiakirjanumero: IT/00208/2001.9.28

Täydellisen asiakirjan vastaanottopäivä: 15. toukokuuta 2003.